"हिंदी में अँग्रेजी और रोमन लिपि की स्वीकार्यता आखिर किस सीमा तक?" - इस एक ही प्रश्न में समाहित द्विप्रश्नीय प्रश्न के दूसरे भाग - "हिन्दी में रोमन लिपि की स्वीकार्यता आखिर किस सीमा तक" - का उत्तर पहले देना चाहूँगी क्योंकि मेरी मान्यता है कि यदि लिपि ही नहीं रह जाएगी तो भाषा कैसे रह पाएगी. यदि रोमन लिपि प्रचलित हो प्रबलतम हो गई तो क्या हिन्दी की देवनागरी लिपि का शनै:-शनै: लोप अवश्यंभावी नहीं हो जाएगा? लिपि गई तो अपने साथ-साथ साहित्य व संस्कृति को नहीं ले जाएगी? यदि हिन्दी को जीवित रखना है, हिन्दी के अस्तित्व को बनाये रखना है तो रोमन लिपि की स्वीकार्यता का प्रश्न ही कहाँ उठता है? और जब हिन्दी को जीवित रखने हेतु रोमन लिपि की स्वीकार्यता अस्वीकार है तो फिर उसकी सीमा का भी प्रश्न ही कहाँ उठता है?